เลขาธิการ กกต. ยืนยันไม่สามารถคลายล็อกข้อห้าม 180 วัน ก่อนการเลือกตั้งได้ หลัง ส.ส. เรียกร้อง
นายแสวง บุญมี เลขาธิการสำนักงานคณะกรรมการการเลือกตั้ง (กกต.) กล่าวถึงข้อร้องเรียนกรณีป้ายต้อนรับ พลเอก ประวิตร วงษ์สุวรรณ รองนายกรัฐมนตรี ที่ไปปฏิบัติราชการที่จังหวัดเพชรบูรณ์ ซึ่งปรากฏรายชื่อ ส.ส. และว่าที่ผู้สมัครบนป้ายด้วยว่า กกต. ได้รับข้อร้องเรียนและตรวจสอบป้ายต้อนรับดังกล่าวแล้ว ซึ่งส่วนตัวขอยังไม่วินิจฉัย แต่เบื้องต้นข้อห้าม 180 วันก่อนหาเสียงเลือกตั้ง เริ่มตั้งแต่ 24 กันยายนที่ผ่านมา ซึ่งการลงพื้นที่ของพลเอก ประวิตร วงษ์สุวรรณ ในวันที่ 25 กันยายน และได้นำป้ายลงวันที่ 26 กันยายน 2565 แต่ยังมีบางป้ายของบางพรรคการเมืองที่ยังไม่เอาลง ซึ่งกฎหมายมีข้อกำหนดเงื่อนเวลาให้ผู้อำนวยการการเลือกตั้งประจำจังหวัด (ผอ. กกต.จังหวัด) แจ้งเอาป้ายลงภายใน 5 - 7 วัน และแก้ไขให้ถูกต้อง ซึ่งกรณีป้ายพลเอก ประวิตร ปลดลงแล้ว ก่อนที่ กกต.จะออกหนังสือแจ้งไป ดังนั้นกรณีนี้แตกต่างจากที่เคยยกตัวอย่างป้ายขอบคุณที่จังหวัดนครราชสีมา ที่ไม่มีใครเอาป้ายลง กกต. จึงเอาลงเอง เพราะทั้งหมดมีกระบวนการอยู่แล้ว ส่วนกรณีที่รัฐมนตรีลงพื้นที่ช่วยอุทกภัยและถูกวิจารณ์เรื่องการได้เปรียบเสียบเปรียบนั้น เลขาธิการ กกต. เห็นว่า เป็นหน้าที่รัฐมนตรีในการดูแลประชาชน กกต. ไม่มีอำนาจห้ามไม่ให้ลง แต่ลงไปแล้วอย่าไปทำผิดกฎหมายเลือกตั้ง พร้อมระบุ กกต. ไม่สามารถคลายล็อกความเข้มข้นของกฎระเบียบในช่วง 180 วัน ตามที่ ส.ส. ร้องขอได้ เนื่องจากไม่สามารถห้ามการลงพื้นที่ช่วยเหลือประชาชนที่กำลังเดือดร้อนจากสถานการณ์พายุโนรูได้ แต่ย้ำว่าการลงพื้นที่ของ ส.ส.ไปเยี่ยมพูดคุยสามารถทำได้อยู่แล้วเหมือนการหาเสียง แต่อย่าไปให้ทรัพย์สินหรือถุงยังชีพที่มีมูลค่า ทั้งนี้ กกต.ไม่สามารถยกเว้นกฎหมายได้ และเมื่อปี 2562 ใช้เกณฑ์เดียวกัน โดยการหาเสียงสามารถพูดผลงาน นโยบายหาเสียง หาคะแนนนิยม ออกรายการวิทยุและทีวี โดยไม่พูดจาใส่ร้ายบุคคลอื่นได้ไม่ผิดกฎหมายเลขาธิการ กกต. ยังระบุว่า กกต. ยังไม่สามารถแบ่งเขตเลือกตั้งให้แล้วเสร็จโดยเร็วได้ เพราะร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. และร่างพระราชบัญญัติประกอบรัฐธรรมนูญว่าด้วยพรรคการเมือง ยังไม่มีผลบังคับใช้ จึงไม่มีอำนาจแบ่งเขต พร้อมยืนยันว่า กกต. ไม่หนักใจหลังถูกวิพากษ์วิจารณา หรือถูกตั้งข้อสงสัยการทำหน้าที่ในการตรวจสอบนักการเมือง โดยเฉพาะกรณีของพลเอก ประวิตร วงษ์สุวรรณ โดยย้ำว่า กกต. ดำเนินการตรวจสอบอยู่แล้ว.